Document ID: 32015D1208(02)

Reference:
8.12.2015
EL
Επίσημη Εφημερίδα της Ευρωπαϊκής Ένωσης
C 407/8
ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Νοεμβρίου 2015
για τον συντονισμό των ενεργειών της Ένωσης και των κρατών μελών μέσω συντονιστικού μηχανισμού, της διευκόλυνσης στήριξης της Τουρκίας για τους πρόσφυγες
(2015/C 407/07)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 210 παράγραφος 2 και το άρθρο 214 παράγραφος 6,
Εκτιμώντας τα ακόλουθα:
(1)
Η διεθνής κοινότητα βρίσκεται αντιμέτωπη με μια πρωτοφανή προσφυγική κρίση που απαιτεί αλληλεγγύη, ομοψυχία και αποτελεσματικότητα. Οι προκλήσεις είναι κοινές και οι απαντήσεις πρέπει να είναι συντονισμένες.
(2)
Λόγω της γεωγραφικής της θέσης, η Τουρκία αποτελεί σημαντική πρώτη χώρα υποδοχής και διέλευσης των μεταναστών, η οποία έως το τέλος του 2015 θα φιλοξενεί πάνω από 2 εκατ. αιτούντες άσυλο και πρόσφυγες, τον μεγαλύτερο αριθμό στον κόσμο. Η Τουρκία καταβάλλει αξιέπαινες προσπάθειες για να παράσχει μαζική ανθρωπιστική βοήθεια και στήριξη σε μια άνευ προηγουμένου και συνεχώς αυξανόμενη εισροή ατόμων που αναζητούν καταφύγιο και έχει ήδη δαπανήσει άνω των 7 δισεκατ. ευρώ από δικούς της πόρους για την αντιμετώπιση αυτής της κρίσης.
(3)
Η Τουρκία και η ΕΕ είναι αποφασισμένες να αντιμετωπίσουν και να υπερβούν τις υφιστάμενες προκλήσεις με συντονισμένο τρόπο. Για τον σκοπό αυτό, ένα έγγραφο πολιτικής που αντικατοπτρίζει τη συναντίληψη της Ευρωπαϊκής Ένωσης και της Δημοκρατίας της Τουρκίας για την ενταντικοποίηση της συνεργασίας τους με σκοπό τη στήριξη των Σύρων που βρίσκονται υπό καθεστώς προσωρινής προστασίας, καθώς και τη διαχείριση της μετανάστευσης σε μια συντονισμένη προσπάθεια για την αντιμετώπιση της κρίσης (εφεξής: «το κοινό σχέδιο δράσης ΕΕ-Τουρκίας»), το οποίο συμφωνήθηκε με δημοψήφισμα από την Τουρκία στις 15 Οκτωβρίου 2015, αποσκοπεί στην αντιμετώπιση της κρίσης των προσφύγων και στη διαχείριση της μετανάστευσης. Την ίδια ημέρα, το Ευρωπαϊκό Συμβούλιο εξέφρασε την ικανοποίησή του στα συμπεράσματά του για «το κοινό σχέδιο δράσης με την Τουρκία στο πλαίσιο συνολικού θεματολογίου συνεργασίας βάσει κοινής ευθύνης, αμοιβαίων δεσμεύσεων και αποτελεσμάτων» και δήλωσε ότι «η ΕΕ και τα κράτη μέλη της είναι έτοιμα να εντείνουν τη συνεργασία με την Τουρκία και να ενισχύσουν την πολιτική και οικονομική συμμετοχή τους σημαντικά εντός του υφισταμένου πλαισίου».
(4)
Όπως προβλέπεται στο κοινό σχέδιο δράσης ΕΕ-Τουρκίας, η ΕΕ πρέπει να κινητοποιήσει νέους και σημαντικούς χρηματοδοτικούς πόρους, με βιώσιμο και κατάλληλο τρόπο, ώστε να βοηθήσει την Τουρκία να αντιμετωπίσει τις ανάγκες που προκύπτουν και την πρόκληση που αποτελεί η παρουσία Συρίων στο πλαίσιο καθεστώτος προσωρινής προστασίας. Τα κεφάλαια θα πρέπει να κινητοποιούνται με τον πλέον ευέλικτο και τον ταχύτερο δυνατό τρόπο. Οι προτεραιότητες και οι τομείς στους οποίους θα πρέπει να διατεθεί η βοήθεια πρέπει να καθορίζονται σε συνεργασία με τις τουρκικές αρχές, εκτός από τις ενέργειες για την παροχή άμεσης ανθρωπιστικής βοήθειας. Θα δοθεί προτεραιότητα στην άμεση ανθρωπιστική βοήθεια, στην αναπτυξιακή βοήθεια και σε άλλες μορφές παροχής βοήθειας προς τους πρόσφυγες και τις κοινότητες υποδοχής, καθώς και στις εθνικές και τοπικές αρχές για τη διαχείριση και την αντιμετώπιση των επιπτώσεων της εισροής προσφύγων.
(5)
Οι προϋπολογισμοί της Ευρωπαϊκής Ένωσης και των κρατών μελών της έχουν κινητοποιήσει μέχρι στιγμής κονδύλια συνολικού ύψους 3,6 δισεκατ. ευρώ από την αρχή της συριακής διένεξης (περίπου 1,6 δισεκατ. ευρώ από τον προϋπολογισμό της ΕΕ και 2 δισεκατ. ευρώ από τα κράτη μέλη), γεγονός που καθιστά την ΕΕ και τα κράτη μέλη της συλλογικά τον κυριότερο χορηγό βοήθειας παγκοσμίως όσον αφορά την αντιμετώπιση των συνεπειών της παρούσας κρίσης. Η βοήθεια αυτή επέτρεψε την κατεπείγουσα παράδοση ανθρωπιστικής βοήθειας και στήριξε τις εθνικές και τοπικές κοινότητες για να παρέχουν υπηρεσίες στα άτομα που πλήττονται από την κρίση (όσον αφορά την εκπαίδευση, την υγεία, τις βασικές υπηρεσίες όπως οι υπηρεσίες διαχείρισης των υδάτων και των αποβλήτων, τη στήριξη των πόρων διαβίωσης). Ωστόσο, τα διάφορα μέσα της Ευρωπαϊκής Ένωσης και τα προγράμματα των κρατών μελών λειτουργούν παράλληλα μέσω διαφόρων διμερών διαύλων (των οργανισμών των Ηνωμένων Εθνών, μη κυβερνητικών οργανώσεων, εθνικών οργανισμών, κυβερνήσεων των χωρών υποδοχής).
(6)
Ο τίτλος III του πέμπτου μέρους της Συνθήκης για τη λειτουργία της Ευρωπαϊκής Ένωσης (ΣΛΕΕ) αφορά, μεταξύ άλλων, την αναπτυξιακή συνεργασία με τις τρίτες χώρες και την ανθρωπιστική βοήθεια. Η άσκηση των αρμοδιοτήτων της Ένωσης στους τομείς αυτούς δεν έχει ως αποτέλεσμα να παρεμποδίζει την άσκηση των αρμοδιοτήτων των κρατών μελών, σύμφωνα με το άρθρο 4 παράγραφος 4 της ΣΛΕΕ.
(7)
Η Τουρκία κατατάσσεται ως «χώρα άνω μέσου εισοδήματος» στον κατάλογο των δικαιούχων χωρών επίσημης αναπτυξιακής βοήθειας που έχει καταρτίσει η Επιτροπή Αναπτυξιακής Βοήθειας του ΟΟΣΑ.
(8)
Σύμφωνα με το άρθρο 210 παράγραφος 1 της ΣΛΕΕ, η Ένωση και τα κράτη μέλη συντονίζουν τις πολιτικές τους και συνεννοούνται για τα προγράμματά τους. Ως εκ τούτου, απαιτείται αυξημένος συντονισμός. Σύμφωνα με το άρθρο 210 παράγραφος 2 και το άρθρο 214 παράγραφος 6 της ΣΛΕΕ, η Επιτροπή μπορεί να αναλαμβάνει κάθε πρωτοβουλία που είναι ωφέλιμη για την προαγωγή του συντονισμού των ενεργειών της Ένωσης με τις ενέργειες των κρατών μελών, με στόχο την ενίσχυση της αποτελεσματικότητας και της συμπληρωματικότητας των μηχανισμών παροχής ανθρωπιστικής βοήθειας της Ένωσης και των κρατών μελών.
(9)
Ο γενικός στόχος της διευκόλυνσης στήριξης της Τουρκίας είναι ο συντονισμός και ο εξορθολογισμός των ενεργειών που χρηματοδοτούνται από τον προϋπολογισμό της Ένωσης και τις διμερείς συνεισφορές των κρατών μελών, ώστε να ενισχυθεί η αποτελεσματικότητα και η συμπληρωματικότητα της στήριξης που παρέχεται στους πρόσφυγες και τις κοινότητες υποδοχής στην Τουρκία.
(10)
Η βοήθεια της ΕΕ και των κρατών μελών θα επιτρέψει να παρασχεθεί συνολική απάντηση, ανάλογη προς τις προκλήσεις. Η απάντηση αυτή θα πρέπει να συμβάλει στην άμβλυνση των επιπτώσεων της εισροής προσφύγων, τόσο για τους ίδιους τους πρόσφυγες όσο και για την Τουρκία ως χώρα υποδοχής. Θα πρέπει να συνδυάζει τα κεφάλαια και τις ενέργειες της ΕΕ και των κρατών μελών, ούτως ώστε να αντιμετωπίζονται οι ανάγκες με συντονισμένο και συνολικό τρόπο.
(11)
Οι μηχανισμοί της ΕΕ που χρησιμοποιούνται σήμερα για την αντιμετώπιση της συριακής κρίσης, όπως ο ευρωπαϊκός μηχανισμός γειτονίας (EΜΓ) (1), ο μηχανισμός αναπτυξιακής συνεργασίας (ΜΑΣ) (2), ο μηχανισμός προενταξιακής βοήθειας (ΜΠΒ II) (3), ο μηχανισμός συμβολής στη σταθερότητα και την ειρήνη (IcSP) (4) και η χρηματοδότηση δυνάμει του κανονισμού (ΕΚ) αριθ. 1257/96 του Συμβουλίου σχετικά με την ανθρωπιστική βοήθεια (5) μπορούν να συμβάλουν στον μηχανισμό στήριξης της Τουρκίας εντός των ορίων που καθορίζονται στο πολυετές δημοσιονομικό πλαίσιο 2014-2020. Κάθε μορφής ανθρωπιστική βοήθεια στο πλαίσιο της διευκόλυνσης στήριξης της Τουρκίας υπόκειται σε διαχείριση και διατίθεται με πλήρη σεβασμό των ανθρωπιστικών αρχών της ευρωπαϊκής κοινής αντίληψης για την ανθρωπιστική βοήθεια (6).
(12)
Οι ενέργειες και τα μέτρα που θα χρηματοδοτηθούν από τον προϋπολογισμό της Ένωσης θα πρέπει να εφαρμόζονται σύμφωνα με τους δημοσιονομικούς κανόνες και κανονισμούς - γεγονός που περιλαμβάνει τόσο την άμεση όσο και την έμμεση διαχείριση και τα καταπιστευματικά ταμεία της Ένωσης ως ένα από τα μέσα εφαρμογής που προβλέπονται σύμφωνα με το άρθρο 4 του κανονισμού (ΕΕ) αριθ. 236/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τον καθορισμό κοινών κανόνων και διαδικασιών για την εφαρμογή των μηχανισμών χρηματοδότησης της εξωτερικής δράσης της Ένωσης (7).
(13)
Η Επιτροπή αναγνωρίζει τη ρητή πρόθεση των κρατών μελών να συμβάλουν με 2 500 000 000 ευρώ επί συνολικού ποσού 3 000 000 000 ευρώ. Η Επιτροπή καλεί τα κράτη μέλη να δεσμεύσουν επίσημα την αντίστοιχη χρηματοδοτική συμμετοχή τους σύμφωνα με την κατανομή που προβλέπεται στο παράρτημα με βάση την κλείδα ΑΕΕ.
(14)
Η Επιτροπή επισημαίνει ότι υπάρχουν τη στιγμή αυτή έκτακτα «λοιπά έσοδα» και τελωνειακοί δασμοί, ύψους 2 300 000 000 ευρώ, στον προϋπολογισμό της ΕΕ για το 2015· τα έσοδα αυτά προκύπτουν από υψηλότερα πρόστιμα για παραβάσεις των κανόνων περί ανταγωνισμού, έσοδα από επενδύσεις και χορηγηθέντα δάνεια, κυρώσεις, τόκους υπερημερίας και υψηλότερους από τους αναμενόμενους δασμούς. Αυτό το ποσό των 2 300 000 000 ευρώ είναι μέρος του σχεδίου διορθωτικού προϋπολογισμού 8/2015 που εγκρίθηκε πρόσφατα από το Ευρωπαϊκό Κοινοβούλιο και το Συμβούλιο. Τα έκτακτα αυτά έσοδα από τον προϋπολογισμό του 2015 θα πρέπει να αφαιρεθούν από τις συνεισφορές των κρατών μελών στον προϋπολογισμό της ΕΕ.
(15)
Οι χρηματοδοτικές συνεισφορές των κρατών μελών θα πρέπει να συμπεριληφθούν στον προϋπολογισμό της ΕΕ ως εξωτερικά έσοδα για ειδικό προορισμό, σύμφωνα με το άρθρο 21 παράγραφος 2 στοιχείο β) του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (8),
ΑΠΟΦΑΣΙΖΕΙ:
Άρθρο 1
Θέσπιση της διευκόλυνσης στήριξης της Τουρκίας για τους πρόσφυγες
Η παρούσα απόφαση θεσπίζει μηχανισμό συντονισμού, τη διευκόλυνση στήριξης της Τουρκίας για τους πρόσφυγες (εφεξής «η διευκόλυνση») - με σκοπό την παροχή βοήθειας στην Τουρκία για την αντιμετώπιση των άμεσων ανθρωπιστικών και αναπτυξιακών αναγκών των προσφύγων και των κοινοτήτων υποδοχής τους, καθώς και των εθνικών και τοπικών αρχών για τη διαχείριση και την αντιμετώπιση των επιπτώσεων της εισροής προσφύγων.
Άρθρο 2
Στόχοι της διευκόλυνσης
1.   Η διευκόλυνση αποσκοπεί στον συντονισμό και τον εξορθολογισμό των ενεργειών που χρηματοδοτούνται από τον προϋπολογισμό της Ένωσης και τις διμερείς συνεισφορές των κρατών μελών.
2.   Ο ειδικός στόχος της είναι να ενισχυθεί η αποτελεσματικότητα και η συμπληρωματικότητα της στήριξης που παρέχεται στους πρόσφυγες και στις κοινότητες υποδοχής τους στην Τουρκία.
3.   Η Επιτροπή διασφαλίζει ότι όλες οι ενέργειες που αναλαμβάνονται στο πλαίσιο των μηχανισμών εξωτερικής χρηματοδότησης της Ένωσης, καθώς και των μεμονωμένων μέτρων των κρατών μελών, είναι συμπληρωματικές των ενεργειών που συντονίζονται στο πλαίσιο της διευκόλυνσης.
Άρθρο 3
Πεδίο εφαρμογής και μορφή της στήριξης
1.   Η Επιτροπή συντονίζει τις ενέργειες της Ένωσης και των κρατών μελών, καθορίζοντας προτεραιότητες και συντονίζοντας την κατανομή των πόρων.
Προς τον σκοπό αυτό, ενεργεί σύμφωνα με τον μηχανισμό που καθορίζεται στο άρθρο 5 της παρούσας απόφασης.
2.   Μέσω της διευκόλυνσης θα συντονιστεί η ανθρωπιστική δράση, η αναπτυξιακή δράση και άλλες μορφές παροχής βοήθειας προς τους πρόσφυγες και τις κοινότητες υποδοχής, καθώς και προς τις εθνικές και τοπικές αρχές για τη διαχείριση και την αντιμετώπιση των επιπτώσεων της εισροής προσφύγων.
3.   Η βοήθεια μπορεί να λάβει τη μορφή επιχορηγήσεων, εκτός εάν ο χαρακτήρας του έργου που θα χρηματοδοτηθεί απαιτεί άλλη μορφή στήριξης, σύμφωνα με το άρθρο 4 του κανονισμού (ΕΕ) αριθ. 236/2014.
4.   Η Επιτροπή εξασφαλίζει ότι η ισότητα μεταξύ ανδρών και γυναικών, καθώς και η ενσωμάτωση της διάστασης του φύλου λαμβάνονται υπόψη και προωθούνται στα διάφορα στάδια υλοποίησης της διευκόλυνσης.
Η Επιτροπή λαμβάνει τα κατάλληλα μέτρα για να αποτρέψει κάθε διάκριση εξαιτίας του φύλου, της φυλής ή της εθνοτικής καταγωγής, της θρησκείας ή των πεποιθήσεων, της αναπηρίας, της ηλικίας ή του σεξουαλικού προσανατολισμού για την εξασφάλιση πρόσβασης στα έργα που στηρίζει η διευκόλυνση.
Άρθρο 4
Συντονισμός των πόρων στο πλαίσιο της διευκόλυνσης
1.   Η διευκόλυνση συντονίζει το ποσό των 3 000 000 000 ευρώ.
2.   Από το συνολικό ποσό, 500 000 000 ευρώ χορηγούνται από τον προϋπολογισμό της ΕΕ, με την επιφύλαξη μεταγενέστερων επιμέρους αποφάσεων χρηματοδότησης σύμφωνα με το άρθρο 84 παράγραφος 2 του κανονισμού (ΕΕ, Ευρατόμ) αριθ. 966/2012 και σύμφωνα με τους δημοσιονομικούς κανόνες και τις απαιτήσεις της αντίστοιχης βασικής πράξης.
3.   Βάσει των χρηματοδοτικών συνεισφορών που έχουν δεσμευθεί να καταβάλουν, τα κράτη μέλη παρέχουν ποσό 2 500 000 000 ευρώ, σύμφωνα με την κατανομή που καθορίζεται στο παράρτημα της παρούσας απόφασης.
Άρθρο 5
Διευθύνουσα Επιτροπή
1.   Η διευθύνουσα επιτροπή της διευκόλυνσης παρέχει στρατηγικές κατευθύνσεις για τον συντονισμό της βοήθειας που πρόκειται να χορηγηθεί.
Επίσης, αναλαμβάνει να παρακολουθεί συνεχώς την εφαρμογή της διευκόλυνσης.
Η διευθύνουσα επιτροπή αποτελείται από δύο αντιπροσώπους της Επιτροπής και έναν αντιπρόσωπο από κάθε κράτος μέλος.
Η Τουρκία συμμετέχει στη διευθύνουσα επιτροπή με συμβουλευτικό ρόλο, ώστε να διασφαλίζεται ο πλήρης συντονισμός των επιτόπιων ενεργειών, με εξαίρεση τις ενέργειες για την παροχή άμεσης ανθρωπιστικής βοήθειας.
Η Επιτροπή προεδρεύει της διευθύνουσας επιτροπής.
Πρέπει να διασφαλίζεται ότι οι αντιπρόσωποι των κρατών μελών και της Επιτροπής στο πλαίσιο της επιτροπής δεν βρίσκονται σε κατάσταση σύγκρουσης συμφερόντων, κατά την έννοια του κανονισμού (ΕΕ, Ευρατόμ) αριθ. 966/2012.
2.   Η Επιτροπή διατηρεί την ευθύνη για την τελική απόφαση σχετικά με τον καθορισμό των προτεραιοτήτων, τον προσδιορισμό των ενεργειών και την κατανομή των κεφαλαίων, επιδιώκοντας παράλληλα την επίτευξη συναίνεσης, όποτε αυτό είναι δυνατόν.
3.   Κατόπιν προτάσεως της Επιτροπής, η διευθύνουσα επιτροπή συντάσσει και εγκρίνει τον εσωτερικό κανονισμό της εντός δύο μηνών από την ημερομηνία έκδοσης της παρούσας απόφασης.
4.   Η γραμματεία της διευκόλυνσης εξασφαλίζεται από την Επιτροπή.
Άρθρο 6
Λεπτομέρειες εφαρμογής
1.   Η Επιτροπή επιλέγει τις κατάλληλες ενέργειες και συντονίζει την εφαρμογή τους, ιδίως μέσω εκ των προτέρων εξέτασης των προτεινόμενων ενεργειών.
2.   Προτεραιότητα αποδίδεται σε ενέργειες που παρέχουν άμεση ανθρωπιστική βοήθεια, αναπτυξιακή βοήθεια και άλλες μορφές βοήθειας προς τους πρόσφυγες και τις κοινότητες υποδοχής, καθώς και στις εθνικές και τοπικές αρχές για τη διαχείριση και την αντιμετώπιση των επιπτώσεων της εισροής προσφύγων.
Ζητείται η γνώμη των τουρκικών αρχών για όλες τις ενέργειες πλην εκείνων που προβλέπουν την άμεση παροχή ανθρωπιστικής βοήθειας.
Η Επιτροπή διεξάγει τακτικές συνεδριάσεις με τις αρμόδιες αρχές των κρατών μελών και τις αρμόδιες αρχές της Τουρκίας.
3.   Οι ενέργειες και τα μέτρα που θα χρηματοδοτηθούν από τον προϋπολογισμό της Ένωσης πραγματοποιούνται σύμφωνα με τους δημοσιονομικούς κανόνες και τις απαιτήσεις της αντίστοιχης βασικής πράξης.
4.   Οι συνεισφορές των κρατών μελών για τη χρηματοδότηση ενεργειών και μέτρων που επιλέγονται και συντονίζονται σύμφωνα με την παρούσα απόφαση συμπεριλαμβάνονται στον προϋπολογισμό της Ένωσης ως εξωτερικά έσοδα για ειδικό προορισμό, σύμφωνα με το άρθρο 21 παράγραφος 2 στοιχείο β) του κανονισμού (ΕΕ, Ευρατόμ) αριθ. 966/2012. Οι εν λόγω χρηματοδοτικές συνεισφορές υλοποιούνται είτε άμεσα από την Επιτροπή σύμφωνα με το άρθρο 58 παράγραφος 1 στοιχείο α) του κανονισμού (ΕΕ, Ευρατόμ) αριθ. 966/2012, ή έμμεσα μέσω της ανάθεσης καθηκόντων εκτέλεσης του προϋπολογισμού στις οντότητες που αναφέρονται στο άρθρο 58 παράγραφος 1 στοιχείο γ) του κανονισμού (ΕΕ, Ευρατόμ) αριθ. 966/2012, καθώς και στους οργανισμούς που διέπονται από το ιδιωτικό δίκαιο κράτους μέλους.
5.   Οι ενέργειες για την παροχή άμεσης ανθρωπιστικής βοήθειας, που συντονίζονται στο πλαίσιο της διευκόλυνσης, επιλέγονται και εκτελούνται σύμφωνα με τις αρχές που καθορίζονται στην ευρωπαϊκή κοινή αντίληψη για την ανθρωπιστική βοήθεια.
Άρθρο 7
Προβολή
Η Επιτροπή παρέχει πληροφορίες και προωθεί τις ενέργειες που στηρίζονται από τη διευκόλυνση, ούτως ώστε να διασφαλίζεται η προβολή της.
Άρθρο 8
Ενημέρωση, παρακολούθηση και αξιολόγηση
1.   Η Επιτροπή ενημερώνει το Ευρωπαϊκό Κοινοβούλιο και το Συμβούλιο κατά τακτά διαστήματα σχετικά με την εφαρμογή της διευκόλυνσης.
2.   Η Επιτροπή υποβάλλει ετησίως έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή της διευκόλυνσης.
3.   Η Επιτροπή προβαίνει σε αξιολόγηση της λειτουργίας της διευκόλυνσης σε πλήρη συντονισμό με τα κράτη μέλη έως τις 31 Δεκεμβρίου 2019.
Άρθρο 9
Τελικές διατάξεις
1.   Η παρούσα διευκόλυνση θεσπίζεται από την 1η Ιανουαρίου 2016 για χρηματοδοτική συνεισφορά με βάση τα οικονομικά έτη 2016 και 2017. Έως τις 21 Δεκεμβρίου 2015, τα κράτη μέλη κοινοποιούν στην Επιτροπή το χρονοδιάγραμμα των συνεισφορών τους, καθώς και το προβλεπόμενο χρονοδιάγραμμα πληρωμών για την περίοδο 2016-2017.
2.   Η Επιτροπή επανεξετάζει τη χρηματοδοτική ικανότητα, τη διάρκεια και τη φύση της χρηματοδότησης έως τις 31 Δεκεμβρίου 2016.
Στρασβούργο, 24 Νοεμβρίου 2015.
Για την Επιτροπή
Johannes HAHN
Μέλος της Επιτροπής
(1)  Κανονισμός (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου για τη θέσπιση Ευρωπαϊκού Μηχανισμού Γειτονίας (ΕΕ L 77 της 15.3.2014, σ. 27).
(2)  Κανονισμός (ΕΕ) αριθ. 233/2014 του Ευρωπαϊκού Κοινοβουλίου και του Συμβουλίου για τη θέσπιση μηχανισμού χρηματοδότησης της αναπτυξιακής συνεργασίας (ΕΕ L 77 της 15.3.2014, σ. 44).
(3)  Κανονισμός (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Προενταξιακής Βοήθειας (ΕΕ L 77 της 15.3.2014, σ. 11).
(4)  Κανονισμός (ΕΕ) αριθ. 230/2014 του Ευρωπαϊκού Κοινοβουλίου και του Συμβουλίου για τη θέσπιση μηχανισμού συμβολής στη σταθερότητα και την ειρήνη (ΕΕ L 77 της 15.3.2014, σ. 1).
(5)  ΕΕ L 163 της 2.7.1996, σ. 1.
(6)  Κοινή δήλωση του Συμβουλίου και των αντιπροσώπων των κυβερνήσεων των κρατών μελών, συνερχομένων στα πλαίσια του Συμβουλίου, του Ευρωπαϊκού Κοινοβουλίου και της Ευρωπαϊκής Επιτροπής — «Η ευρωπαϊκή κοινή αντίληψη για την ανθρωπιστική βοήθεια» (ΕΕ C 25 της 30.1.2008, σ. 1).
(7)  ΕΕ L 77 της 15.3.2014, σ. 95.
(8)  ΕΕ L 298 της 26.10.2012, σ. 1.
ΠΑΡΑΡΤΗΜΑ
Κράτος μέλος
1 % του ακαθάριστου εθνικού εισοδήματος
Κλείδα του ΑΕΕ
Εθνική συνεισφορά υπέρ της διευκόλυνσης στήριξης της Τουρκίας για τους πρόσφυγες
Βέλγιο
4 044 908 000
2,88 %
72 055 025,81 EUR
Βουλγαρία
412 388 025
0,29 %
7 346 181,86 EUR
Τσεχική Δημοκρατία
1 429 950 658
1,02 %
25 472 799,77 EUR
Δανία
2 691 551 852
1,92 %
47 946 662,36 EUR
Γερμανία
29 998 426 500
21,38 %
534 384 810,63 EUR
Εσθονία
195 941 500
0,14 %
3 490 455,12 EUR
Ιρλανδία
1 605 484 000
1,14 %
28 599 708,83 EUR
Ελλάδα
1 758 757 000
1,25 %
31 330 077,48 EUR
Ισπανία
10 723 591 000
7,64 %
191 027 490,92 EUR
Γαλλία
21 697 735 000
15,46 %
386 518 273,19 EUR
Κροατία
414 701 663
0,30 %
7 387 396,46 EUR
Ιταλία
15 782 177 500
11,25 %
281 139 943,61 EUR
Κύπρος
162 048 000
0,12 %
2 886 684,40 EUR
Λετονία
245 937 500
0,18 %
4 381 071,93 EUR
Λιθουανία
363 756 951
0,26 %
6 479 879,52 EUR
Λουξεμβούργο
302 768 000
0,22 %
5 393 436,90 EUR
Ουγγαρία
1 028 794 578
0,73 %
18 326 701,09 EUR
Μάλτα
79 473 735
0,06 %
1 415 726,15 EUR
Κάτω Χώρες
6 589 010 000
4,70 %
117 375 051,69 EUR
Αυστρία
3 201 701 000
2,28 %
57 034 337,54 EUR
Πολωνία
3 997 275 344
2,85 %
71 206 509,04 EUR
Πορτογαλία
1 708 890 500
1,22 %
30 441 767,55 EUR
Ρουμανία
1 517 506 692
1,08 %
27 032 502,06 EUR
Σλοβενία
366 916 000
0,26 %
6 536 154,06 EUR
Σλοβακία
737 276 500
0,53 %
13 133 667,62 EUR
Φινλανδία
1 992 220 500
1,42 %
35 488 940,55 EUR
Σουηδία
4 301 727 510
3,07 %
76 629 947,27 EUR
Ηνωμένο Βασίλειο
22 990 023 751
16,38 %
409 538 796,60 EUR
Σύνολο
140 340 939 259
1
2 500 000 000,00 EUR

Summary:
Διευκόλυνση για τους πρόσφυγες στην Τουρκία
Διευκόλυνση για τους πρόσφυγες στην Τουρκία
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Απόφαση C(2015) 9500 της Επιτροπής — Διευκόλυνση για τους πρόσφυγες στην Τουρκία
Απόφαση C(2016) 855 της Επιτροπής — Για την τροποποίηση της απόφασης C(2015) 9500
Απόφαση C(2017) 2293 της Επιτροπής — Διευκόλυνση για τους πρόσφυγες στην Τουρκία
Απόφαση C(2018) 1500 της Επιτροπής για την τροποποίηση της απόφασης C(2015) 9500 — Συνεισφορά στη διευκόλυνση για τους πρόσφυγες στην Τουρκία
ΠΟΙΟΣ ΕΙΝΑΙ Ο ΣΚΟΠΟΣ ΤΩΝ ΑΠΟΦΑΣΕΩΝ;
Στόχος της απόφασης C(2015) 9500 είναι να βοηθήσει την Τουρκία να αντιμετωπίσει τις εισροές προσφύγων* που προκλήθηκαν από την κρίση στη Συρία, καθώς η Τουρκία αποτελεί σημαντική πρώτη χώρα υποδοχής και διέλευσης των μεταναστών λόγω της γεωγραφικής θέσης της. Θεσπίζει τη «Διευκόλυνση για τους πρόσφυγες στην Τουρκία» (εφεξής «διευκόλυνση»).  Η απόφαση C(2016) 855 τροποποιεί την απόφαση C(2015) 9500 αποσαφηνίζοντας το πεδίο εφαρμογής των ενεργειών που θα συντονίζει η διευκόλυνση, εκτός από την ανθρωπιστική βοήθεια, και τον ρόλο και τη λειτουργία της διευθύνουσας επιτροπής της διευκόλυνσης, καθώς και τροποποιώντας τον καταμερισμό των πιστώσεων μεταξύ του γενικού προϋπολογισμού της ΕΕ και των συνεισφορών των χωρών της ΕΕ.  Η απόφαση C(2017) 2293 τροποποιεί την απόφαση C(2015) 9500 αποσαφηνίζοντας ότι δεν οφείλονται τόκοι για την καθυστέρηση πληρωμής από χώρα της ΕΕ στη συνεισφορά στη διευκόλυνση.  Η απόφαση C(2018) 1500 τροποποιεί την απόφαση C(2015) 9500, με τη χορήγηση μιας επιπρόσθετης δόσης 3 δισ. ευρώ για τη διευκόλυνση, όπως αναφέρεται στη δήλωση ΕΕ-Τουρκίας του Μαρτίου 2016.  
ΒΑΣΙΚΑ ΣΗΜΕΙΑ ΤΗΣ ΑΠΟΦΑΣΗΣ ΤΟΥ 2015
Με σκοπό την παροχή βοήθειας στην Τουρκία για την αντιμετώπιση των άμεσων ανθρωπιστικών και αναπτυξιακών αναγκών των προσφύγων, των κοινοτήτων υποδοχής τους, των εθνικών και τοπικών αρχών, θεσπίζεται μηχανισμός συντονισμού: η «Διευκόλυνση για τους πρόσφυγες».  Στόχος της διευκόλυνσης είναι να εξασφαλίσει τον κατάλληλο συντονισμό και εξορθολογισμό των ενεργειών που χρηματοδοτούνται μέσω χρηματοδοτικών συνεισφορών από τις χώρες της ΕΕ και τον γενικό προϋπολογισμό της ΕΕ.  Ο προϋπολογισμός που καθορίστηκε για τη διευκόλυνση ανέρχεται σε 3 δισ. ευρώ και περιλαμβάνει:0,5 δισ. ευρώ από τον προϋπολογισμό της ΕΕ,· και2,5 δισ. ευρώ με τη μορφή συνεισφορών από τις χώρες της ΕΕ ως εξωτερικά έσοδα για ειδικό προορισμό*, σύμφωνα με την κατανομή που καθορίζεται στο παράρτημα της απόφασης και με βάση την κλείδα ακαθάριστου εθνικού εισοδήματος*.  Η Ευρωπαϊκή Επιτροπή συντονίζει τη διευκόλυνση καθορίζοντας προτεραιότητες για τη διάθεση των πόρων.  Επικεφαλής της διευκόλυνσης είναι μια διευθύνουσα επιτροπή που παρέχει στρατηγικές κατευθύνσεις. Η επιτροπή αποτελείται από δύο αντιπροσώπους της Ευρωπαϊκής Επιτροπής και έναν αντιπρόσωπο από κάθε χώρα της ΕΕ, καθώς και έναν αντιπρόσωπο της Τουρκίας με συμβουλευτικό ρόλο. Η Επιτροπή προεδρεύει της διευθύνουσας επιτροπής και εξασφαλίζει τη γραμματεία της.  Η Επιτροπή είναι υπεύθυνη για τη διαχείριση της διευκόλυνσης σε συμμόρφωση με τη σχετική νομοθεσία της ΕΕ που αποτελεί τη νομική βάση για τις αντίστοιχες ενέργειες και την υλοποίησή τους.  Τροποποιήσεις το 2016, το 2017 και το 2018
Η απόφαση τροποποιήθηκε το 2016 με την απόφαση C/2016/855:Ο μηχανισμός μετονομάστηκε σε «Διευκόλυνση για τους πρόσφυγες στην Τουρκία».  Αποσαφηνίζει τις κατηγορίες μέτρων για τους πρόσφυγες που δύνανται να συντονίζονται μέσω της διευκόλυνσης. Αυτές περιλαμβάνουν:ανθρωπιστική βοήθεια·εκπαίδευση·υγεία·κοινωνικο-οικονομική στήριξη·διαχείριση της μετανάστευσης, καιδημοτικές υποδομές.   Περιγράφονται λεπτομερέστερα ο ρόλος και η λειτουργία της διευθύνουσας επιτροπής.  Ο προϋπολογισμός της διευκόλυνσης αναθεωρείται ως εξής:το μερίδιο της συνεισφοράς από τον γενικό προϋπολογισμό της ΕΕ αυξάνεται στο ένα τρίτο του προϋπολογισμού των 3 δισ. ευρώ·το μερίδιο των χωρών της ΕΕ μειώνεται στα 2 δισ. ευρώ·η κατανομή των συνεισφορών μεταξύ των χωρών της ΕΕ βασίζεται στην κλείδα ακαθάριστου εθνικού εισοδήματος που χρησιμοποιήθηκε για τον προϋπολογισμό του 2015 (το παράρτημα απαλείφθηκε).  Δεδομένου ότι η απόφαση εξακολουθούσε να αναφέρεται στον κανονισμό (ΕΕ, Ευρατόμ) αριθ. 966/2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της ΕΕ, η απόφαση τροποποιήθηκε ξανά το 2017 με την απόφαση C(2017) 2293. Αυτή αποσαφηνίζει ότι:Οι συνεισφορές των χωρών της ΕΕ για τη διευκόλυνση είναι προαιρετικές και, σε αντίθεση με την περίπτωση των ιδίων πόρων της ΕΕ (δηλαδή των βασικών πηγών εσόδων του προϋπολογισμού της ΕΕ), δεν αντιστοιχούν σε ήδη υφιστάμενη υποχρέωση·  κατ’ εξαίρεση από τους δημοσιονομικούς κανόνες που εφαρμόζονται στον γενικό προϋπολογισμό της ΕΕ, δεν οφείλονται τόκοι για την καθυστέρηση πληρωμής από χώρα της ΕΕ στη συνεισφορά στη διευκόλυνση.  Το 2018 η απόφαση τροποποιήθηκε ξανά, μετά τη δέσμευση που ανέλαβε η ΕΕ στη δήλωση ΕΕ-Τουρκίας του 2016 να κινητοποιήσει επιπλέον χρηματοδότηση ύψους 3 δισ. ευρώ για τη διευκόλυνση για τους πρόσφυγες, υπό ορισμένες προϋποθέσεις, καθώς τα 3 δισ. ευρώ της αρχικής κατανομής επρόκειτο να χρησιμοποιηθούν πλήρως. Για τη δεύτερη δόση —που θα εξασφάλιζε τη συνέχεια του έργου της διευκόλυνσης την περίοδο 2018–2019— θα εφαρμοζόταν το ίδιο πρότυπο κατανομής (δηλ. 2 δισ. ευρώ από τις χώρες της ΕΕ και 1 δισ. ευρώ από τον προϋπολογισμό της ΕΕ).
Εκθέσεις
Η Επιτροπή εκδίδει ετήσιες εκθέσεις σχετικά με τις πράξεις της διευκόλυνσης.
ΑΠΟ ΠΟΤΕ ΕΦΑΡΜΟΖΟΝΤΑΙ ΟΙ ΑΠΟΦΑΣΕΙΣ;
Η απόφαση C(2015) 9500 εφαρμόζεται από την 1η Ιανουαρίου 2016.  Η απόφαση C(2016) 855 εφαρμόζεται από τις 7 Μαρτίου 2016.  Η απόφαση C(2017) 2293 εφαρμόζεται αναδρομικά από τις 10 Φεβρουαρίου 2016 για να καλύψει τις συνεισφορές που είχαν ήδη πραγματοποιηθεί από τις χώρες της ΕΕ.  Η απόφαση C(2018) 1500 εφαρμόζεται από τις 14 Μαρτίου 2018.  
ΓΕΝΙΚΟ ΠΛΑΙΣΙΟ
Για περισσότερες πληροφορίες, ανατρέξτε στα εξής:Διευκόλυνση της ΕΕ για τους πρόσφυγες στην Τουρκία (Ευρωπαϊκή Επιτροπή).  
ΒΑΣΙΚΟΙ ΟΡΟΙ
Πρόσφυγες: άτομα που αναγκάστηκαν να εγκαταλείψουν τη χώρα τους και ζητούν καταφύγιο από τις συγκρούσεις, τη βία, τις παραβιάσεις ανθρωπίνων δικαιωμάτων, τις διώξεις και τις φυσικές καταστροφές.
Εξωτερικά έσοδα για ειδικό προορισμό: κεφάλαια που δεν αποτελούν μέρος του προϋπολογισμού της ΕΕ και προέρχονται χωριστά από τα μέρη που συμμετέχουν στη διευκόλυνση.
Κλείδα ακαθάριστου εθνικού εισοδήματος: πίνακας που περιέχει στοιχεία για το ακαθάριστο εθνικό εισόδημα των χωρών, τα οποία χρησιμοποιούνται για τον προσδιορισμό μιας δίκαιης κατανομής των επιβαρύνσεων.
ΒΑΣΙΚΑ ΚΕΙΜΕΝΑ
Απόφαση C(2018)1500 της Επιτροπής, της 14ης Μαρτίου 2018, σχετικά με τη διευκόλυνση για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής όσον αφορά τη συνεισφορά στη διευκόλυνση για τους πρόσφυγες στην Τουρκία (ΕΕ C 106 της 21.3.2018, σ. 4-6)
Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο — Δεύτερη ετήσια έκθεση σχετικά με τη διευκόλυνση για τους πρόσφυγες στην Τουρκία [COM(2018) 91 final της 14.3.2018]
Απόφαση C(2017) 2293 της Επιτροπής, της 18ης Απριλίου 2017, σχετικά με τη διευκόλυνση για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής της 24ης Νοεμβρίου 2015 (ΕΕ C 122 της 19.4.2017, σ. 4-5)
Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο — Πρώτη ετήσια έκθεση σχετικά με τη διευκόλυνση για τους πρόσφυγες στην Τουρκία [COM(2017) 130 final της 2.3.2017]
Απόφαση C(2016) 855 της Επιτροπής, της 10ης Φεβρουαρίου 2016, σχετικά με τη διευκόλυνση για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής της 24ης Νοεμβρίου 2015 (ΕΕ C 60 της 16.2.2016, σ. 3-6)
Απόφαση C(2015) 9500 της Επιτροπής, της 24ης Νοεμβρίου 2015, για τον συντονισμό των ενεργειών της Ένωσης και των κρατών μελών μέσω συντονιστικού μηχανισμού, της Διευκόλυνσης για τους πρόσφυγες στην Τουρκία (ΕΕ C 407 της 8.12.2015, σ. 8-13)
Διαδοχικές τροποποιήσεις της απόφασης C(2015) 9500 έχουν ενσωματωθεί στο αρχικό κείμενο. Αυτή η ενοποιημένη απόδοση έχει μόνο αξία τεκμηρίωσης
ΣΧΕΤΙΚΑ ΕΓΓΡΑΦΑ
Κανονισμός (EΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1-96)
Βλέπε την ενοποιημένη απόδοση.
τελευταία ενημέρωση 13.10.2017